  Виталий Пронин 31-тӥ мае Ижын ортчоз «Грани возможного: Удмуртия - мой край родной!» фестиваль. Элькунысьтымы Культурая но туризмъя министерство юрттэмен, ужрадэз ортчытэ «Подари Завтра!» благотворительной фонд. Отчы пыриськыны быгатозы 4 аресысен 30 аресозь инвалидъёс. Таза эшъёсынызы ӵош соос возьматозы эктыны, кырӟаны, чебер вераськыны но театрын шудыны, суредаськыны, киужъёсын вырыны, кино пӧрмытыны быгатэмзэс. Та удысъёсъя нимысьтыз номинациос чакламын. Фестивале пыриськыны мылкыд карисьёслы куриськон ыстоно udmurtia fest@mail.ru электрон адресъя 31-тӥ мартозь. Конкурслэн нырысетӥ люкетэз ортчоз 1-тӥ - 14-тӥ апреле заочно амалэн. Татын быръёзы тужгес устооссэ, фестивале поттыны дасьёссэ ужъёсты. Кинъёс ӧз шеде таӵеос пӧлы - басьтозы Культурая но туризмъя министерстволэсь дипломъёссэс. Нош кинъёс потозы финалэ - лауреат нимын но синпель кузьымъёсын шумпоттэмын луозы. Гран-при басьтӥсьёс тодмо луозы ни фестивальлэн берло нуналаз, сӥё-дано ужрад ортчоз циркын. Элина Васильева  